At tzun cobox griego eꞌ opontz chixoꞌl eꞌ wunak yi eꞌ opon tan ticyꞌseꞌn yi jun kꞌejaꞌtz Jerusalén.
Nintzun eꞌ octz tan yol tetz Liꞌp,
yi aj Betsaida cwent Galilea.
Itzun cyaltz:
—Taꞌ,
na kloꞌ kaj kajilon tetz Jesús,
—cheꞌch.
Beneꞌn tzun Liꞌptz tan talcheꞌn tetz Leẍ.
Kalenaꞌs tzun chibeneꞌn chicabil tan talcheꞌn tetz Jesús.
Sajeꞌn tzun stzaꞌwel Jesús scyetz:
—Ja opon yi kꞌejlal tan jaleꞌn weri inkꞌej,
yi in yi in Bajx Cyꞌajol.
Nin je jun elsawutzileꞌj:
Jun bakꞌ wutz ixiꞌn,
na kꞌay yi xcꞌoml yi na cu mukij jakꞌ txꞌotxꞌ.
Na tij qꞌuixcꞌuj taneꞌn,
poro yi talmaꞌ na jal tal.
Ej nin na pucꞌun tan jaleꞌn balaj cosech.
Alchok scyetz yi qui na taj tij qꞌuixcꞌuj,
nin yi choꞌn ajlij cꞌuꞌl te yi ankꞌiꞌn tetz tzoneꞌj wuxtxꞌotxꞌ,
stzꞌakeꞌ teraꞌtz yi itzꞌajbil.
Poro alchok scyetz yi qui ajlij cꞌuꞌl te yi ankꞌiꞌn tetz tzoneꞌj wuxtxꞌotxꞌ,
scambok teraꞌtz te yi itzꞌajbil yi qui bajsbeꞌn tetz.
Ej nin ko at jun yi na taj tzꞌoc tetz inxconsbeꞌtz,
tajweꞌn tan tijol qꞌuixcꞌuj.
Tzꞌopon tzun iꞌ-tz kalel noponeꞌt wetz.
Na alchok scyetz yil tzꞌoc tetz inxconsbeꞌtz,
tzꞌakꞌlok kꞌej iꞌ tan Intaj,
—stzun Jesús.
Nchaꞌtz tal iꞌ:
—At jun bis yi ja oc lacꞌp te walmaꞌ.
¿Mbil tzimban?
¿Swaleꞌ peꞌ tetz Intaj:
‘Taꞌ,
chincoleꞌuꞌ tkꞌab yi il yi sbajok sweꞌj’?
Quiꞌ loꞌ.
Quil wal yi yolaꞌtz,
na yaꞌstzun wupisyoꞌ yi nchinsaj teꞌj.
Taꞌ,
yi wetz wajbil iꞌtz yil jal kꞌejuꞌ,
—chij Jesús.
Beneꞌn tzun quibital yi eꞌ wunak yi sajeꞌn jun yol tcyaꞌj.
Itzun taltz:
—Ja wiꞌt jal inkꞌej,
nin sjalok mas inkꞌej.
At tzun wunak cyaltz:
—Kꞌancyok loꞌ teꞌtz yi mben kubital.
Ej nin at eꞌ yi cyal:
—Iꞌtz loꞌ jun ángel yi njilon tzaj tetz,
—cheꞌch bantz.
Beneꞌn tzun tlol Jesús scyetz:
—Yi jun yolaꞌtz yi mben kubital,
nkꞌeꞌtz ik tan wuchꞌeyeꞌn,
poro iꞌtz tan lajluchaxeꞌn yi bintzi ẍchiwutzuꞌ.
Na ja wiꞌt opon yi tiempil tan takꞌleꞌn caws cyakil yi yab ajtzaꞌkl yi at wi munt.
Ej nin ja wiꞌt opon yi tiempil tan loꞌoneꞌn yi Baybaꞌn yi ajcaw wi munt.
Na yil chinjeꞌ chꞌimbaꞌn tcyaꞌj,
xconk tan chimoxeꞌn tzaj cyakil jilwutz wunak sweꞌj.
Tan yi yoleꞌj yi nxcon taꞌn,
el chitxum wunak tetz yi at quimbil iꞌ wutz pasyon.
Chaꞌstzun te cyaloltz tetz:
—¿Ẍeꞌn tzuntz?
¿Mbi tzuntz na taluꞌ yi at quimbiluꞌ?
Wech na tal yi yol yi tzꞌibaꞌnt cyen yi quiꞌc quimbil yi Cristo,
nin snajank tetz ben kꞌej ben sak.
Ko bintzinin iluꞌ yi Cristo,
yi Bajx Cyꞌajol ¿mbi tzuntz yi na taluꞌ yi jepon chꞌimbaꞌnuꞌ?
Wech na tzꞌibaꞌnt cyen yi quil quim yi Cristo.
¿Mbi tzun ekaꞌn tan yi yoluꞌ yi na taluꞌ,
yi iluꞌ yi Bajx Cyꞌajol?
¿Apart peꞌ iluꞌ swutz yi Cristo,
nka i iluꞌaꞌtz?
—cheꞌch bantz tetz Jesús.
Beneꞌn tzun tlol Jesús scyetz:
—Ntin snaꞌtok coboxt kꞌej ẍchixoꞌluꞌ,
yi in yi in chitxekbil wunak taneꞌn.
Chaꞌstzun te choꞌkuꞌ il tan chixomeꞌnuꞌ te weri inchusuꞌn bantz qui cweꞌn jopij wutz yi cyajtzaꞌkluꞌ.
Na tzꞌul jun tiemp yi copon jopij wutz cyajtzaꞌkl wunak chi na oc tzꞌoꞌtz.
¿Qui peꞌ na quiluꞌ yi alchok scyetz yi na xon ttzꞌoꞌtz qui na pujx taꞌn aloꞌ na xoneꞌt,
nka aloꞌ mbeneꞌt?
Chaꞌstzun te,
jalen peꞌk atin ẍchixoꞌluꞌ,
baꞌn tcuꞌn chixomuꞌ te wetz inchusuꞌn,
na yi in wetz in chitxekbil wunak.
Ej nin ko yaꞌtz cyulejuꞌ,
tzꞌelepon tzun pacx wutz yi cyajtzaꞌkluꞌ,
—stzun Jesús scyetz.
Yi tlol Jesús yi eꞌchk yoleꞌj,
nintzun eltz ẍchixoꞌl nin bentz tan ew ib.